
Humán Szolgáltatások Bizottsága

E l n ö k é t ő l
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS

Szám: S/6109-…/2017
Előterjesztés elkészítésének időpontja: 2017. december 7.

Előterjesztést készítette: Pálinkásné Petik Éva HSZB-elnök / Kántor Erzsébet testületi üi.
Előterjesztést jóváhagyta: dr. Tóth Krisztina jegyző

Előterjesztést véleményezi: HSZB
Döntés módja: nyílt szavazás, egyszerű szótöbbség 

Mellékletek: Beszámoló (előterjesztéshez csatolva)

E L Ő T E R J E S Z T É S

Sülysáp Város Önkormányzata Képviselő-testületének

2017. december 14-én tartandó munkaterv szerinti ülésére

3. napirendhez

Tárgy: Humán Szolgáltatások Bizottsága éves beszámolója
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) önkormányzati rendelet 43. § (12) bekezdése alapján a bizottságok rendszeresen beszámolnak munkájukról.
Kérem a beszámoló szíves megtárgyalását és elfogadását.

…/2017. (XII. 14.) ÖKT határozati javaslat

Sülysáp Város Önkormányzatának Képviselő-testülete az SZMSZ 43. § (12) bekezdése alapján a Humán Szolgáltatások Bizottsága előző évi munkájáról szóló beszámolót – megköszönve a Bizottság munkáját – elfogadja.
Határidő: azonnal

Felelős: HSZB elnöke

Sülysáp, 2017. december 7.

Pálinkásné Petik Éva s.k.


elnök
Beszámoló a Humán Szolgáltatások Bizottsága előző évi munkájáról
Tisztelt Képviselő-testület!

Jelen beszámolómban áttekintem a Humán Szolgáltatások Bizottsága 2016. november és 2017. október közötti időszak alatt végzett munkáját.

A bizottság 7 (4 képviselő és 3 nem képviselő) főből áll. A beszámolási időszakban személyi változás nem történt. Üléseit havonta, a Képviselő-testület ülésének hetében (csütörtök), az éves munkatervében meghatározottak alapján tartotta. 

A beszámolási időszakban bizottságunk 11 alkalommal (nyilvános ülés) került összehívásra. Zárt ülések száma 6 volt. Az ülések minden alkalommal határozatképesek voltak.

Az üléseken 62 előterjesztés került napirendre, melyből 6 előterjesztést zárt ülésen tárgyaltunk.

Az üléseken 98 határozat született, ebből 14 zárt ülés keretében.

A meghívók és az előterjesztések a bizottsági tagok részére elektronikus úton kerültek kiküldésre.

A HSZB a Képviselő-testület döntéseinek előkészítése érdekében véleményezte mindazokat a előterjesztéseket, melyek feladatkörébe tartoztak:

  Intézményi beszámolók: Wass Albert Művelődési Központ és Könyvtár, Csicsergő Óvoda, Gólyahír Bölcsőde, Központi Konyha, Dr. Gáspár István Humánszolgáltató Központ 

  Egyéb beszámolók: Sülysápi Hírforrás Szerkesztő Bizottsága, Települési Értéktár Bizottság, szociális ellátásokról szóló beszámoló, egészségügyi alapellátást végző szakemberek beszámolói, valamint a Polgármesteri Hivatal és a Polgármester éves beszámolója

Véleményezte -többek között- Sülysáp 2017. évi rendezvénynaptárát, a WAMKK munkatervét, a szociális bérlakás bérlőkijelölés meghosszabbításait.

A bizottság zárt ülés keretében tárgyalta az önkormányzat által meghirdetett pályázatok elbírálását és az étkezési térítési díjkedvezmény kérelmeket, ill. az azokhoz kapcsolódó döntéshozatalt:

· A helyi önszerveződő közösségek támogatására kiírt pályázat keretében 10 szervezetből 8 kapott vissza nem térítendő támogatást. Az egyházak helyi gyülekezeteit, szervezeteit a továbbiakban nem pályázati úton támogatjuk. ( A kapott támogatások cél szerinti felhasználásáról szóló beszámolók elfogadásáról szintén bizottságunk dönt.)
· A Bursa Hungarica  Önkormányzati Felsőoktatási Ösztöndíjpályázat keretében 9 pályázó
„A” típusú támogatásban, 1 pályázó pedig „B” típusú  támogatásban részesült.

· Étkezési térítési díjkedvezmény kérelmek elbírálása 4 esetben történt. A kérelmek megalapozottak voltak és bizottságunk a kérelmeknek helyt adott.

A HSZB zárt ülés keretében felterjesztéssel élt a helyben adományozható önkormányzati elismerések odaítéléséről.

Az előző év kedvező tapasztalatai alapján bizottságunk ismét több helyszíni bejáráson, intézményi látogatáson vett részt, jellemzően a beszámolókhoz köthető működési terület munkakörülményeinek és mindennapjainak  megismerése céljából. Betekintést nyerhettünk az intézmények életébe, személyes találkozás útján tájékozódhattunk az ott folyó munkáról. Mind a látogatások, mind a szakmai beszámolók meggyőzték a bizottság tagjait arról, hogy minden helyszínen rendezett környezetben, eredményes szakmai munka folyt.

A látogatások helyszínei: Csicsergő Óvoda Dózsa György úti épülete, Központi Konyha, Védőnői Szolgálat (Fő utca), valamint az idősek nappali ellátását és szociális étkeztetést biztosító épület.

Bizottságunk több szakterülettel is foglalkozik. Kiemelt feladata többek között, hogy figyelemmel kísérje a gyermek - és ifjúságvédelem, valamint az időskorúak helyzetét, folyamatosan tájékozódjon a különböző egészségügyi területeken, a közművelődésben és a nevelési- oktatási intézményekben folyó munkáról. A beszámolási időszakban több épületünk megújult, korszerűsödött, ami a szakmai munka színvonalának és a lakosság közérzetének javulását eredményezi. A Központi Konyha, az iskoláink, a Kossuth Lajos utcai, valamint a Losonczi utcai rendelők felújítása, ill. energetikai korszerűsítése jelentős beruházások városunk és a településünkön élők számára. Ez év szeptemberétől népkonyha üzemel településünkön, mely jelenleg 50 rászorulónak nyújt napi egyszeri meleg ételt. Városunk kulturális palettája is színesedett az Anima Musicae Kamarazenekar Egyesülettel kötött közszolgáltatási szerződés által.

A nemzeti- és a helyi ünnepeken való részvétel mellett a bizottság tagjai rendszeresen látogatták városunk sport- és kulturális rendezvényeit, valamint a civil szervezetek által szervezett programokat. Jelen voltunk a gyermekvédelmi jelzőrendszeri értekezleteken, és a védőnők által szervezett programon (Anyatejes Világnap).

A bizottság tagjainak nevében szeretnék köszönetet mondani a Polgármesteri Hivatal munkatársainak az előterjesztések kiemelkedő szakmai színvonaláért, mellyel a véleményalkotást és a döntéshozatalt megkönnyítették számunkra, valamint a Jegyző Asszonynak, a Polgármester Úrnak és az Alpolgármester Úrnak azért, hogy megtisztelték jelenlétükkel üléseinket.

Tisztelettel megköszönöm a Bizottság valamennyi tagjának az üléseken való megjelenést és a beszámolás időszaka alatt végzett lelkiismeretes munkáját.

Kérem a tisztelt Képviselő-testületet a beszámoló szíves megtárgyalására és elfogadására.

Sülysáp, 2017. december 3.

Pálinkáné Petik Éva s.k.


HSZB elnök

